  Виталий Пронин Удмуртиын вордскись нылпиослэн лыдзы арысь аре будэПыжем ӟазег сиемын. Бушатэм шампанской ӟенеликъёс ӧс сьӧры поттэмын. Мандаринъёслэн зынзы но ӧз ни кыльы. Кыӵе воштӥськонъёсын лыктӥз 2013-тӥ ар? Маин шумпоттоз но ӝожомытоз со?Тыл но газ дуноялозыКылем арын сямен ик, тыллы, шунытлы, газлы дунъёс будозы 1-тӥ июльысен. 1 киловатт электро понна городын улӥсьёслэсь курозы 2,94 манет, гуртоослэсь - 2,06 манет. Газлы дун будоз 15 процентлы. Коркаез эстыны сюлмаськисьёслы со кубометрез понна 4, 27 манет сылоз. Шӧдскымон дуноялоз баллонэн газ. Али со 612 манет ке, гужем 704 манет сылоз ни.Пассажирлэн улонэз утемынСо понна транспортэн ворттылӥсьёс билет дунъёслэсь йылэмзэс шодӥзы ни 1-тӥ январе ик. Пригородной транспорт 15 процентлы билет дунзэ будэтӥз. Городъёс вискын автобусэн но поездэн ворттылон 7 процентлы дунояз.Ижын улӥсьёслы но шоркаре лыктӥсь куноослы транспортэ пуксён понна 15 манетсэс поттоно луоз - кылем арын 14 манет вал. Маршруткаен ворттылон туэысен 16 манет луиз.Автобусэ пуксён понна 15 манет курозы Можгалан но, Глазовын но. Уйпал городын улӥсьёсты уг на кекато такси дунъёс - кар кузя 50 манетэн ворттылыны луэ, миым аре сямен ик. Нош городысь гуртэ автобусэн ширтӥсьёслэн ӟепазы коньдонзы ичигес кыле. Кылсярысь, Глазысен Пудваёзь 30 иськем сюрес. Вуж аре билет 60 манет сылэ вал, выль арын 69 манет тыроно луэ ни.Ватсано на: транспортэ пуксись котькуд адямилэн улонэз табере утемын, билетэз ке вань. Кылсярысь трамвай билетлэн дунысьтыз котькуд 11 копейкаез мынэ адямилэсь улонзэ страховать карыны. Тужгес дуно усёз теплоходэн уян - билетысь страховкалы 1 сюрс 500 манет котыр кошкоз. Озьы котькуд пассажирлэн улонэз 2 миллион манетлы дунъямын.Кытчы ышоз сур?Выль арысен киоскъёсын но ларёкъёсын уг яра вуз карыны курыт юонъёсын, соин ӵош сурен но. Киоскъёсын лэземын вуз карыны юзматӥсь юонъёсын, кылсярысь, сюкасен но аръянэн. Таӵе закон Удмуртиын ӝыны ар талэсь азьло ужаны кутскиз. Зэм, пайдаез сокем ӧз на шӧдскы. Но таиз ини югдурез утись ёзъёслэн но Прокуратуралэн сюлмаськонзы - соос кыл куто юнматэм законъёсты чаклан понна.Аракыен вуз карон удысын эшшо одӥг выльдӥськон. Табере курыт юон (15 градуслэсь кужмозэгес) вузаны лэземын, магазинлэн быдӟалаез 50 квадрат метрлэсь пичи ӧвӧл ке. Гуртысь магазинъёс та куронлы тросэз тупалозы меда?Анайлэн шумпотонэзДекретэ потӥсь нылкышноослэсь пособиоссэс но нуныен пукем понна тыриськись уксёез лыдъялозы выль сямен. Лыдэ басьтозы берло кык ар ужаса поттэм уксёез. Таин валлин шуге-леке вуозы егит анайёс - соослэн стажзы пичи ке. Выльдӥськон шуккоз маке муген ужазы вис карылэмъёсты но - пособизы бадӟым уз луы.Со понна анай капиталлэн быдӟалаез йылӥз но 408 сюрс 960 манет луиз. Ижын, кылсярысь, выль арлэн нырысетӥ ужан нуналаз ик Пенсиосъя фондэ свидетельство дуре 30-лэсь трос анайёс вуизы. Нуны вордскем понна тыриськись пособие таяз арын 13 сюрс 87 манет луиз.Пенсиос кык пол будозыУжъя пенсиез йылэтыны чакламын 1-тӥ февральысен. Солэн быдӟалаез инфляциен герӟаськемын бере, пенсия будоз ог 6,5-7 процентлы. Апреле пенсия эшшо кӧня ке йылоз - ог 3 процентлы. Ужась пенсионеръёслэсь пенсиоссэс выль сямен чоталозы 1-тӥ августысен.Нош Пенсиосъя фондлэсь «шудо» гожтэтсэ табере нокинлы но уз ни вуттэ. Та амаллэсь куштӥськыны чакламын. Адямиос быгатозы асьсэлэсь пенсие мынӥсь взносъёссэс чакланы www.gosuslugi.ru портал пыр. Кулэ луэмезъя Пенсиосъя фондэ вазиськыны но нимысьтыз выписка курыны яра.Дышетскыны - вожмаськытэкДышетон удысын кужыме пыре выль закон. Соя нырысь ик капчигес луоз 1-тӥ классэ мынӥсьёслы. Городъёсын нылпиосты басьтыны кулэ дорзылы тужгес матысь школае. Соос бере гинэ татчы кутыны лэземын мукет районъёсысь тэшкылиосты. Но таӵе выльдӥськон азьло сямен ик ӧз йӧтты Ижысь куд-ог лицейёсты но гимназиосты.ЕГЭ-ын басьтэм свидетельствоен табере 4 ар ӵоже гань-гань улыны яра, татчыозь солэн 2 арлы гинэ кужымез вал. Нош сирота нылпиос уз ни быгатэ экзаменъёстэк шедьыны университетъёсы но академиосы. Кылем арын соос одӥг удысъя гинэ льготазэс куто вал на. Туэ быгатозы подготовительной курсъёсы гинэ дунтэк ветлыны, нош дышетскыны пырон понна сюлмаськозы, вань пиналъёс сямен ик.Вуж номерен лякытВыльдӥськонъёс пӧлын - мобильной телефон номерез утёнъя закон но. Соя сотовой операторзэс воштӥсь муртъёс быгатозы кельтыны азьло номерзэс ик. Зэм, та понна ог 100 манет котыр сётоно луоз, мукетыз курон - азьвыл операторлы тыриськонэд но медаз кыльы. Закон кужыме пыриз ни, озьы ке но сотовой компаниос соя ужаны ӧдъялозы 2014-тӥ арын гинэ.Чиновникъёс уг пересьмоВыль арысен, вылӥ кивалтон удысын ужась чиновникъёсты утьыса, пыӵа выль закон. Озьы кун службаын тыршон арлыд 70 аресозь йылэтэмын. Азьло 65 аресозь чакламын вал. Та закон улэ Президент Владимир Путин кизэ нюртӥз 2012-тӥ ар пумын. Кун службае кыльыны быгатозы вылӥ группаысь чиновникъёс гинэ. Таӵе ик саклык висъяськоз судьяослы, Следствиея комитетын но Прокуратураын ужасьёслы.Руль бергатӥсьёс сюлмаськозыЙыр бордазы кырмись-козы руль бергатӥсьёс, шонерзэ вераса, мынон-ветлон куронъёсты тӥясьёс. Уго КоАП-ын туэысен ичиез тыриськон 500 манет тупатэмын (учке таблицаез).Та сяна, сак чаклано сюрес вылысь пусъёсты но. Уго штрафъёс ӧжытсэ ог 2 поллы будэтэмын. Водительёс понна огез умой ивор - 1-тӥ январьысен инспекторъёс уг ни куро мурт машинаен ворттылӥсьёслэсь доверенностьсэс. Уго кыкетӥ водитель сотэк но пыртэмын ни ОСАГО-я полисэ. Нош таиз документ ӧвӧл ке, соку 800 манет тыриськоно луоз, кыӵе ке учыре машина номертэк но кыльыны луэ.Сюлмаськон возьма праволы дышетскисьёсты. Табере соослы куронъёс чурытгес каремын. Теориез сётыку, 3 янгыш лэсьтыны яра. Но котькуд учыре эшшо 5 юан ватсаськоз. Автодромын дышетыны чакламын 4 упражненилы (азьло 5 вал), соосты ваньзэ ик экзаменын сётоно луоз. Город кузя ворттылон ӧз воштӥськы, но таяз радэ курсантэз косозы экзаменэз ортчыны чылкак тодмотэм машинаын.Алёна Ионина Туспуктӥз Владимир Беломорских  